Merkel verwerp voorstel oor vlugteling-beperkingAngela Merkel Angela Merkel, die Duitse kanselier, het Maandag ŉ voorstel van die leier van ŉ Beierse politieke party verwerp wat die aantal vlugtelinge wat Duitsland jaarliks betree, tot 200 000 sal beperk. “Dit is nie die kanselier se posisie nie,” het haar woordvoerder, Steffen Seibert, gesê. Hy verwys na ŉ voorstel wat Horst Seehofer, eerste minister van Beiere en hoof van die Christlich-Soziale Union (CSU), susterparty van Merkel se Christlich Demokratische Union (CDU), Sondag gemaak het. “Ons is oortuig daarvan dat ŉ beperking op die aantal vlugtelinge nie haalbaar is op ŉ nasionale vlak nie,” het Seibert verduidelik. Hy het gesê die vlugtelingekrisis is ŉ Europese probleem wat slegs deur kwotas deur die Europese Unie aangespreek kan word, wat die oorsaak van migrasie en streng beheer van die EU se grense sal verlig. “Dit sal daartoe bydra dat die aantal nuwe aankomelinge beduidend en volhoubaar verminder sal word waar onwettige migrasie, wettige migrasie word.” Seehofer is ŉ doring in Merkel se vlees te midde van druk van sy konserwatiewe kiesers om die ongekende invloei van migrante, wat hoofsaaklik die grense in Beiere oorsteek, te beperk. Volgens beamptes in Beiere het 1.1 miljoen vlugtelinge en migrante in 2015 in Duitsland aangekom. Die meerderheid van migrante vlug voor konflik in die Midde-Ooste.